Λάμπες Μεσσηνίας

Οι Λάμπες είναι μικρός οικισμός κοντά στην Μεθώνη και υπάγεται διοικητικά στον Δήμο Πύλου - Νέστορος, του Νομού Μεσσηνίας.

Τοποθεσία
Οι Λάμπες βρίσκονται νοτιοανατολικά της Μεθώνης, από την οποία απέχουν περίπου 5 χιλιόμετρα και νοτιοανατολικά από την Πύλο, από την οποία απέχουν περίπου 14,5 χιλιόμετρα. Έχουν μηδενικό υψόμετρο και βρέχονται από τη θάλασσα. Κοντά στις Λάμπες βρίσκεται επίσης, προς τα βόρειά της η Φοινίκη σε απόσταση 3 περίπου χιλιομέτρων.

Ιστορία περιοχής
Η περιοχή του οικισμού, κατά την αρχαιότητα, ήταν τμήμα του βασιλείου του Νέστορα, της αρχαίας Πύλου. Η ιστορία της περιοχής του οικισμού πιθανώς ανάγεται, πίσω, στην περίοδο του Μεσαίωνα και της Ενετοκρατίας, καθώς ο Ιταλός ερευνητής Ανδρέας Νανέττι (Andrea Nanetti) παραθέτει έγγραφο του έτους 1374, με το οποίο γίνεται αναφορά στην ονομασία «Λάμπες», στην ευρύτερη περιοχή της Μεθώνης, αλλά χωρίς να προσδιορίζεται η ακριβής τοποθεσία: «iti pignore tres meas vineas postas in teretorio de Lampi». Μεταγενέστερα η τοποθεσία ήταν γνωστή με την ονομασία Λίμνα του Μίντζηρα, η οποία είχε ένα παραθαλάσσιο πλακόστρωτο αλώνι που χρησιμοποιήθηκε ως αλυκή. Επίσης σύμφωνα με μια άλλη εκδοχή, βάση της τοπικής προφορικής παράδοσης, η ονομασία της περιοχής προήλθε από τους Κρητικούς, οι οποίοι εγκαταστάθηκαν στην περιοχή της Φοινίκης και των Λαμπών, μετά την σύσταση του Ελληνικού Κράτους και πιθανώς, κάποιων από αυτούς, οι οποίοι προέρχονταν από την Επαρχία Λάμπης του Νομού Ρεθύμνης.

Ιστορικό οικισμού
Ο οικισμός Λάμπες, ο οποίος ανήκει στη δημοτική ενότητα Μεθώνης, είναι νεοσύστατος, καθώς αναγνωρίστηκε μόλις το 2011 και μετά τις νέες αλλαγές του σχεδίου «Καλλικράτης» οι Λάμπες ανήκουν πλέον στον νέο Δήμο Πύλου - Νέστορος. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Κορώνης, Μεθώνης, Παπαφλέσσα, Πύλου, Νέστορος και Χιλιοχωρίων.  Οι Λάμπες σήμερα είναι οικισμός της Τοπικής Κοινότητας της Φοινίκης του Δήμου Πύλου-Νέστορος, με έδρα τη Φοινίκη .

Κάτοικοι
Ο οικισμός, με βάση την απογραφή του 2011, έχει μόλις 6 μόνιμους κατοίκους, οι οποίοι απασχολούνται σε διάφορες αγροτικές εργασίες, καθώς και με τον τουρισμό.

Κτίρια – αξιοθέατα
Βορειότερα του οικισμού στην κατεύθυνση προς τη Φοινίκη  βρίσκεται ο Ιερός Ναός της Αγίας Ζώνης της Θεοτοκου, ο οποίος χτίσθηκε περί το 1960, γιορτάζει στις 31 Αυγούστου και υπάγεται στην Ιερά Μητρόπολη Μεσσηνίας.

Παραλία «Λάμπες»
Κοντά στον οικισμό, βρίσκεται και η παραλία του, η Παραλία Λάμπες, η οποία διαθέτει ακτή με χρυσή άμμο, καθάρια νερά και είναι επίσης οργανωμένη με άμεση πρόσβαση, από την επαρχιακή οδό Μεθώνης-Κορώνης. Η παραλία αυτή διαμοιράζεται ουσιαστικά, λόγω της φύσης του εδάφους, σε δυο επιμέρους μικρότερες παραλίες, γνωστές και ως οι «Εμπρός Λάμπες» και οι «Πίσω Λάμπες».

Δείτε επίσης
 Μεθώνη
 Δήμος Πύλου - Νέστορος
 Διοικητική διαίρεση Περιφερειακής Ενότητας Μεσσηνίας
 Διοικητική διαίρεση νομού Μεσσηνίας
 πρώην Δήμος Μεθώνης

Παραπομπές

Πηγές
 Andrea Nanetti, "Documenta Veneta Coroni & Methoni rogata: Euristica e critica documentaria per gli oculi capitales Communis Veneciarum (secoli XIV e XV)" = «Έγγραφα Κορώνης και Μεθώνης, αναζήτηση και κριτική εγγράφων των δύο κύριων οφθαλμών του Κοινού της Βενετίας (ΙΔ και ΙΕ αιώνα)», (ιταλικά, ελληνικά), Έγγραφα που εκδόθηκαν από ιερείς και νοταρίους του παρεκκλησίου των καστελλάνων, τόμος 1ος, Εθνικό Ίδρυμα Ερευνών (Ε.Ι.Ε.), Ινστιτούτο Βυζαντινών Ερευνών, Αθήνα 1999, ISBN 960-371-011-3, ISBN 978-960-371-011-0.
 Andrea Nanetti, "Documenta Veneta Coroni & Methoni rogata: Euristica e critica documentaria per gli oculi capitales Communis Veneciarum (secoli XIV e XV)" = «Έγγραφα Κορώνης και Μεθώνης, αναζήτηση και κριτική εγγράφων των δύο κύριων οφθαλμών του Κοινού της Βενετίας (ΙΔ΄ και ΙΕ΄ αι.)», τόμος 2ος,  1η έκδ., πρόλογος: Ταξιάρχης Γ. Κόλιας,έκδοση: Εθνικό Ίδρυμα Ερευνών (Ε.Ι.Ε.), Ινστιτούτο Βυζαντινών Ερευνών, Αθήνα 2007, ISBN 978-960-371-032-5.
 Τοπωνύμια Μεθώνης: 71. Λάμπες , από την ιστοσελίδα: methonitv.gr του τοπικού ΜΜΕ "Methoni Tv", με πηγή την μελέτη του Βασιλείου Ηλία Μισκιώτη, «Πρόσωπα και θέματα της Μεθώνης του 19ου και 20ου Αιώνος», μέρος δεύτερον, Μεθώνη 2011.

Εξωτερικοί σύνδεσμοι
 Δήμος Πύλου - Νέστορος, από την ιστοσελίδα: www.pylos-nestor.gr του Δήμου Πύλου - Νέστορος.
 Τοπωνύμια Μεθώνης: 71. Λάμπες , από την ιστοσελίδα: methonitv.gr του τοπικού ΜΜΕ "Methoni Tv".

Χωριά του νομού Μεσσηνίας
Επαρχία Πυλίας
Δήμος Πύλου - Νέστορος